Framundan eru kosningar til formanns og stjórnar Neytendasamtakanna . Það er ekki víst að allir geri sér grein fyrir hversu mikilvægar kosningar þetta eru og hve mikil áhrif þær geta haft á framtíð okkar allra hér á Íslandi . Við gerum okkur flest grein fyrir að það hverjir veljast til valda á hinu pólitíska sviði og hjá verkalýðshreyfingunni , skipti okkur máli , en lítum algjörlega framhjá mikilvægi sterkra samtaka og samstöðu neytenda . Það er ekkert skrýtið . Neytendabarátta hefur verið í molum hér á landi og það hafa stjórnmálamenn sem og alls kyns fyrirtæki , stór og smá , getað nýtt sér og gengið á lagið . Við erum því ekki að átta okkur á því valdi sem við eigum að geta haft í krafti fjölda og samstöðu . Í þessari grein ætla ég ekki að fjalla um einstök málefni sem sterk Neytendasamtök þurfa að takast á við , okkur öllum til heilla , heldur stöðuna sem nú er uppi og kosningarnar sem framundan eru . Persónuleg barátta og erindi til ÖSEÉg hef núna barist fyrir réttindum neytenda á fjármálamarkaði í 10 ár . Sú barátta hefur tekið á sig ýmsar myndir á þessum árum , var fyrst persónuleg og vægast sagt eins og fálm í myrkri , en varð með tímanum stöðugt markvissari . Á meðan við hjónin börðumst „ á eigin vegum “ funduðum við með ráðamönnum og leituðum leiða til lausna , ekki einungis fyrir okkur sjálf , því við tókum alls staðar fram að málið snerist ekki bara um okkur , það væru þúsundir í sömu stöðu og við . Við báðum þannig aldrei um persónuleg inngrip , en notuðum okkar mál til að sýna fram á lögleysuna og óréttlætið sem við , ásamt þúsundum annarra stóðum frammi fyrir . Haustið 2016 steig ég fyrst opinberlega fram á Facebook með sögu okkar hjóna og í kjölfarið á því höfðu margir samband við mig . Margar þær frásagnir voru þannig að ég grét yfir þeim og margir spurðu „ getum við ekki gert eitthvað ? “ Um það leiti var okkur bent á að til væri stofnun sem héti „ Öryggis - og samvinnustofnun Evrópu “ ( ÖSE / ODIHR ) sem ætti að fjalla um mannréttindabrot stjórnvalda gagnvart eigin þegnum , og hvort ekki væri reynandi að leita til hennar . Það varð úr að ég safnaði saman 24 manna hópi sem skrifaði undir erindið sem fór frá okkur í byrjun maí 2017 . Í þetta fór mikil vinna og erindið er sennilega það viðamesta sem hefur verið unnið um „ sögu og stöðu “ gengislánamálanna hér á landi þó ég segi sjálf frá . Til að gera langa sögu stutta þá er þessi stofnun , ÖSE , enn ein gagnslausa silkihúfustofnunin sem skrifræðisbáknum finnst svo gaman að skapa , því viðbrögð voru lítil og vægast sagt ófagleg . Þegar Ingibjörg Sólrún Gísladóttir var skipuð framkvæmdastjóri mannréttindahluta þessarar stofnunar í ágúst 2017 , átti ég í nokkrum bréfaskiptum við hana vegna þessa máls , þá orðin formaður Hagsmunasamtaka heimilanna , en ekkert kom út úr því . Kannski er ekki rétt að segja „ ekkert “ , því við fengum þær merkilegu upplýsingar að ÖSE , sem á að „ hjálpa “ ríkisstjórnum til að brjóta ekki lög og mannréttindi á þegnum sínum , hefur ekki leyfi til að stíga inn og „ hjálpa “ þeim , nema ríkisstjórnirnar sjálfar , eða nefndir skipaðar af þeim sjálfum , biðji ÖSE um að hjálpa sér að brjóta ekki á mannréttindum almennings . Við þetta vinna víst um 180 manns sem hljóta að hafa mjög mikið að gera . Hvar hafa hinir frambjóðendurnir verið ? Þetta sem hér var rakið er undanfari þess að ég varð formaður Hagsmunasamtaka heimilanna . Ég vaknaði ekki bara einn morguninn og fékk þá „ góðu “ hugmynd að bjóða mig fram til stjórnar HH , ég hafði ekki einu sinni velt því fyrir mér , en þegar ég var beðin um að bjóða mig fram til stjórnar þá var það eðlilegt næsta skref . Það kom heldur ekki úr einhverju „ tómi “ að nýkjörin stjórn HH kysi mig sem formann á sínum fyrsta stjórnarfundi , heldur kom það til vegna þeirrar baráttu sem ég hafði þegar háð . Ég fagna þeim gífurlega áhuga á neytendamálum sem sá fjöldi framboða til formanns og stjórnar Neytendasamtakanna er til vitnis um . En hann vekur jafnframt furðu mína auk þess að vekja mér smá ugg . Ég fagna , því vonandi er þessi áhugi til vitnis um að almenningur sé að vakna til vitundar um mikilvægi neytendaréttinda . Þessi áhugi vekur furðu mína , því ég hef ekki séð neitt af því fólk sem býður sig fram til formanns sýna neytendamálum nokkurn áhuga fyrr en núna . Hann vekur mér ugg , því ég má ekki til þess hugsa að Neytendasamtökin verði áfram óvirk í réttindabaráttu neytenda og vil taka skýrt fram að þau eru EKKI vettvangurinn til að „ æfa sig “ á . Ég kom nokkuð sjóuð inn í Hagsmunasamtök heimilanna en hef samt oft þurft að taka á honum stóra mínum í þeim málum sem við höfum verið að berjast í og hef svo sannarlega styrkst og vaxið í gegnum þau verkefni . Ég hef , bæði persónulega og sem formaður HH , tekist á við erfiðustu andstæðinga neytendaverndar á Íslandi og staðið í lappirnar . Öll önnur verkefni verða léttari en þau sem ég hef þegar tekist á við . En hvar hafa hinir frambjóðendurnir til formanns Neytendasamtakanna verið á meðan ég hef staðið í öllu þessu ? Hvar hafa þau verið að berjast í Neytendamálum á meðan 10.000 fjölskyldur voru bornar af heimilum sínum ? Hvar hafa þau staðið gegn því að neytendaréttur væri þverbrotinn á almenningi með jafn skelfilegum afleiðingum og raun ber vitni ? Hvenær og hvar hafa þau hafið upp raust sína , í ræðu eða riti , um neytendamál eða neytendarétt ? Við sem höfum barist hefðum svo sannarlega getað nýtt krafta þeirra , en við höfum ALDREI séð til þeirra eða hlotið nokkurn stuðning frá þeim í óvæginni baráttu okkar við ofurefli fjármagnsins í landinu ? Ég skora á meðframbjóðendur mína að leggja fram „ ferilskrá “ sína í þessum málum og jafnframt hvet ég kjósendur Neytendasamtakanna til að kynna sér málin með því t.d. að googla frambjóðendur eða skoða facebook síður okkar allra . Þar sést nokkuð skýrt fyrir hvað hjörtu okkar slá . „ Gallarnir “ við migÞað er tvennt sem „ andstæðingar “ mínir hafa haldið gegn mér í þessari baráttu . #1 að ég sé formaður Hagsmunasamtaka heimilanna og #2 að ég hafi skráð mig í Framsóknarflokkinn vorið 2018 Framsóknarflokkurinn Ég ætla að byrja á að svara fyrir veru mína í Framsóknarflokknum . Viðvörun : Hér verða nokkrir jákvæðir hlutir sagðir um Framsóknarflokkinn . Viðkvæmum er bent á að „ spóla yfir “ þennan kafla yfir í kaflann um Hagsmunasamtök heimilanna . - - - - - - - - - - - - - - - - - - - - - - - - - - - - - - - - - - - - - - - - - - - - - - - - Ef 10 ára barátta hefur kennt mér eitthvað þá er það það að ákvarðanir eru teknar af stjórnmálamönnum . Mín afstaða er því sú að það sé heimskulegt að afþakka það að fara inn á völlinn og spila með þar sem ákvarðanir eru teknar og kjósa þess í stað að standa áfram á hliðarlínunni og reyna að ná athygli leikmanna með því að hrópa á þá þaðan . Það er hins vegar ekki spurning að maður verður „ skítugri “ á því að spila með en maður verður á hliðarlínunni , þar sem maður hefur engin áhrif á gang leiksins . Ég þurfti því ekki langan umhugsunarfrest þegar ég var beðin um að taka sæti á lista Framsóknar í borgarstjórnarkosningunum í vor . Ég spurði samt tveggja spurninga : Sú fyrri var , „ Eruð þið viss um að þið viljið mig eftir allt sem ég er búin að skrifa um spillinguna í „ kerfinu “ og Hæstarétti ? “ Svarið við þessu var „ Já , þetta er það sem hinn almenni Framsóknarmaður hugsar . “ Ok , þetta kom mér á óvart en þá kom næsta spurning og hún snerist um hömlurnar sem tenging við flokk myndi hugsanlega setja mér . „ Hvað gerist næst þegar ég vil gagnrýna Hæstarétt eða „ kerfið “ því það er ekki spurning hvort það gerist , heldur hvenær , mynduð þið reyna að stoppa mig ? “ Svarið við því var ákveðið „ Nei “ . Þegar þetta var komið á hreint , tók það mig ekki langan tíma að segja já . Ég gerði mér fulla grein fyrir göllunum og því að bara með þessari ákvörðun , þó ég væri ekki kominn inn á , væri strax komin á mig skítur af vellinum . En það skiptir mig engu máli , ég veit hvar ég stend og mín baráttumál eru mikið stærri en „ ég “ sem persóna og ég ætla mér að gera það sem þarf til að sjá réttlæti ná fram að ganga á Íslandi . En hefur vera mín í Framsóknarflokknum skilað einhverju ? Því er fljótsvarað , já hún hefur svo sannarlega gert það . Nú er það svo í öllu svona starfi og allri svona baráttu að það getur enginn einn eignað sér allt , því alltaf er um samspil margra þátt að ræða . Það hefur komið mér ánægjulega á óvart að ég hef ekki þurft að berjast fyrir mínum málum innan flokksins . Þvert á móti hef ég ekkert fundið þar nema skilning og vilja til að gera eitthvað í þessum málum . Að því sögðu ganga hlutirnir heldur hægt fyrir sig á hinu pólitíska sviði og óánægja mín yfir því hefur ekki farið fram hjá Framsóknarfólki , sem hefur þurft að hlusta á og lesa ýmislegt sem það hefði sloppið við , ef mér hefði ekki verið „ hleypt inn í “ flokkinn . Þegar þannig er þýðir hins vegar ekkert að fara í fýlu og gefast upp , heldur halda bara áfram að hamra . Í síðustu viku var svo lögð fram beiðni um skýrslu til samþykktar á Alþingi um að félags - og jafnréttismálaráðherra standi að „ Úttekt á stöðu ólíkra hópa fólks með tilliti til eigna - , tekju - og atvinnustöðu tíu árum eftir hrun “ . Hún var lögð fram að frumkvæði Framsóknarmanna . Ég er bæði þeim og öðrum alþingismönnum sem að þessu stóðu , innilega þakklát fyrir framtakið , því þetta er stærsta skref sem tekið hefur verið á Alþingi í átt að viðurkenningu á því að illa hafi verið farið með heimilin á árunum eftir hrun og að það þurfi að rannsaka . Ég held samt að ég sé ekki að stela heiðri frá neinum þegar ég segi að þessi beiðni hefði ekki komið fram á þessum tímapunkti , hvað svo sem síðar hefði gerst , ef ég væri ekki í Framsóknarflokknum , með þann aðgang sem því fylgir og ég hef að fullu nýtt mér . Viku síðar kom yfirlýsing frá landsstjórn og þingflokki Framsóknarflokksins þar sem aðalmálið var afnám verðtryggingar á lánum heimilanna , eitt stærsta baráttumál Hagsmunasamtaka heimilanna . Hvort tveggja sem hér er nefnt er í samþykktum Framsóknarmanna þannig að vilji flokksins var svo sannarlega fyrir hendi . En það er sótt að þingmönnum úr öllum áttum og mörg mál mikilvæg , þannig að stundum þarf að „ ýta “ svo góður vilji nái fram að ganga . Ég tel að vera mín inni á þessum „ velli “ hafi svo sannarlega gert það , þó margir fleiri hafi komið að málum því þarna , eins og í öðrum liðum , skipta allir leikmenn máli . Ákvörðun mín um að ganga í Framsóknarflokkinn hefur því sýnt sig vera rétt ákvörðun og til framdráttar þeirri baráttu sem ég hef staðið í frá hruni . Þau sem sitja með mér í stjórn Hagsmunasamtakanna geta vottað það að ég hef ekki komið með Framsóknarflokkinn inn í Hagsmunasamtökin heldur þvert á móti gefið Hagsmunasamtökunum rödd inni í Framsóknarflokknum . Ég hvet því allt áhugafólk um neytendarétt og neytendabaráttu að gera slíkt hið sama , að ganga í þann flokk sem stendur hjarta þeirra næst og láta rödd réttlætis heyrast þar . Hinn fullkomni og vammlausi flokkur , sem svo margir leita að , er því miður ekki til nema hann sé „ nýfæddur “ . Hið pólitíska svið er eins og það er og við breytum ekki leiknum nema með því að taka þátt í honum og fá á okkur smá „ skít “ í leiðinni . Formennska í Hagsmunasamtökum heimilannaSvo ótrúlegt sem það er , þá er því haldið gegn mér að vera formaður Hagsmunasamtaka heimilanna . Ákveðnir aðilar , með Gunnar Smára Egilsson fremstan í flokki , hafa haldið því fram að um „ yfirtöku “ Hagsmunasamtakanna á Neytendasamtökunum sé að ræða , og best færi á því að ég héldi mig á mínum eigin bás , í stað þess að skapa mér pláss til að víkka út baráttu mína fyrir neytendavernd á Íslandi . Við skulum aðeins ræða þetta með „ yfirtökuna “ . Ég mótmæli því í fyrsta lagi harðlega að um „ yfirtöku “ sé að ræða , en ef svo er , þá er ekki hægt að segja að um „ fjandsamlega yfirtöku “ sé að ræða , heldur eins vinsamlega og hugsast getur . Því er ekki að neita að ég vil koma með kraft og afköst Hagsmunasamtakanna inn í Neytendasamtökin og í þeim tilgangi hafa nokkrir stjórnarmenn Hagsmunasamtakanna boðið sig fram í stjórn Neytendasamtakanna . Hagsmunasamtökin munu halda áfram sinni baráttu fyrir réttindum neytenda á fjármálamarkaði og munu , verði ég kjörin formaður Neytendasamtakanna , í fyrsta skipti njóta stuðnings þeirra í þessu mikilvægasta hagsmunamáli neytenda sem til er , því ekkert hefur jafn mikil áhrif á afkomu okkar og kjörin sem okkur bjóðast við fasteignakaup . Það verður að segjast að það eru ekki margir sem hafa komið að hagsmunabaráttu neytenda á undanförnum árum , sem ekki tengjast Hagsmunasamtökum heimilanna með einhverjum hætti . En við sem það höfum gert vitum hversu víða pottur er brotinn og „ klæjar í puttana “ að nýta reynslu okkar til að takast á við tryggingafélögin , olíufélögin , lyfjafyrirtækin og fjarskiptafélögin svo nokkuð sé nefnt . Ásamt svo að sjálfsögðu að takast á við stjórnvöld sem oft á tíðum gleyma fyrir hverja þau eiga að vinna og hafa gífurleg áhrif á afkomu heimilanna með mis-gáfulegum aðgerðum sínum . Neytendur á Íslandi , almenningur , fá enga betri í þær orrustur en þá sem þegar hafa sannað sig í baráttunni . Það sendir engin herforingi óreynda hermenn í fremstu víglínu , nema hann sé að leita að fallbyssufóðri til að tefja málin á meðan „ elítan “ fer sínu fram . Formaður gerir ekkert einnÉg óska eftir umboði til að leiða Neytendasamtökin inn í nýja tíma og endurnýjaða baráttu . Framboð mitt kemur ekki út úr einhverju „ tómi “ . Ég vaknaði ekki einn morguninn og ákvað að þetta væri góður vettvangur að prófa sig áfram á , heldur er þetta skref eðlilegt framhald af þeim skrefum sem ég hef tekið í baráttunni hingað til , frá þeim stað sem sú barátta hefur leitt mig á . Ég get vísað í störf mín fyrir Hagsmunasamtök heimilanna sem og greinarskrif um málefni neytenda á fjármálamarkaði til marks um að ég er óhrædd við að berjast við sterkustu öfl samfélagsins , og það er nákvæmlega þar sem mestrar baráttu er þörf og hana getum við unnið ef við sameinumst . Formaður gerir hins vegar ekkert einn , með sér þarf hann öflugt fólk í stjórn og það er ekki nóg að neytendur „ rísi upp “ þó það sé gott og gilt , því eftir „ upprisuna “ þurfa þeir úthald til „ að standa “ og það er ekki öllum gefið . Það eru 38 manns sem bjóða fram krafta sína í 12 manna stjórn , framboðið er því mun meira en eftirspurnin og fleiri sem munu sitja eftir en þeir sem komast inn . Ég þekki bara lítið brot af þessu ágæta fólki , mismikið þó , og get eingöngu mælt með þeim sem ég þekki , án þess ég vilji með því halla á aðra frambjóðendur . Meðal þeirra sem bjóða sig fram og ég mæli eindregið með , eru nokkrir sem komið hafa að stjórn HH . Ég þekki óbilandi baráttuþrek þeirra og veit að þeir munu standa í gegnum alla þá storma sem á okkur munu skella , auk þess sem þekking þeirra og reynsla munu nýtast vel í hverju því sem mætir okkur . En auk þeirra nefni ég nokkra aðra , en það eru þeir einu sem ég hef einhverjar forsendur til að „ meta “ með fullri og mikilli virðingu fyrir öllum öðrum frambjóðendum . Samhent stjórn skiptir öllu máli í þeirri baráttu sem framundan er og hér eru þeir sem ég treysti mér til að mæla með , án þess þó að halla á aðra frambjóðendur : - - - - - - - - - - - - - - - - - - - - - - - - - - - - - - - - Björn Arnarsson Björn hefur staðið í baráttu í mörg ár og lýsti henni að nokkru leiti í þætti Lóu Pind „ Nýja Ísland “ um daginn . Hann hefur í sinni baráttu safnað mikilli þekkingu , er haldinn óbilandi bjartsýni og hefur alltaf eitthvað til málanna að leggja . Er í stjórn HH . Einar Valur Ingimundarson Einar Valur er verkfræðingur og ráðgjafi í umhverfisverkfræði frá Oxford , en auk þess er hann mikill baráttujaxl sem hefur aldeilis upplifað á eigin skinni hvernig fer þegar neytendaréttur er fótum troðin . Hann hefur lýst baráttu sinni í fjölmiðlum og er einn af þeim sem hefur varið sig sjálfur fyrir dómi í máli gegn Landsbankanum . Er í stjórn HH . Guðrún Þórarinsdóttir Mér fannst ánægjulegt að sjá nafn Guðrúnar á listanum því við erum gamlar skólasystur . Hún hefur verið félagi Neytendasamtökunum í mörg ár og bauð sig fram því hana langar til leggja sitt af mörkum til að efla þau . Hún hefur víðtæka reynslu af félagsstörfum og stjórnarsetum , auk þess að reka bókhaldsþjónustu . Hafþór Ólafsson Hafþór er eiginmaður minn . Við höfum náttúrulega staðið saman í þessari baráttu frá upphafi og værum hvorugt þar sem við erum án hins . Haffi er algjörlega ómetanlegur þegar kemur að því að greina hluti og standa á því sem rétt er . Er í stjórn HH . Pálmey Gísladóttir Mikil baráttukona fyrir réttlæti sem hefur komið víða við . Hún hefur brennandi áhuga á neytendamálum og var ein af þeim sem bauð sig fram til formanns Neytendasamtakanna 2016 . Hún er í stjórn Styrktar - og sjúkraráðs SFR og hefur átt sæti í stjórn og trúnaðarráði VR . Jóhann Rúnar Sigurðsson Verkalýðsleiðtogi að norðan en hann hefur verið Formaður félags járniðnaðarmanna á Akureyri frá 2012 . Hann er mikill reynslubolti og ég get sagt það eftir kynni mín af honum að hann sé „ rödd skynseminnar “ þegar leikar æsast og væri fengur fyrir Neytendasamtökin . Er í stjórn HH . Ragnar Unnarsson Hefur víða látið til sín taka , m.a. hjá Hraunvinum , Samtökum lífrænna neytenda og Hagsmunasamtökum heimilanna , auk þess sem hann er nú þegar í stjórn Neytendasamtakanna . Hann býr þannig yfir víðtækri þekkingu og reynslu og er einn af þeim sem gefst aldrei upp . Er í stjórn HH . Snæbjörn Brynjarsson Ég þekki Snæbjörn ekki mikið hef bara hitt hann í tengslum við þessa baráttu , en líst mjög vel á hann og málflutning hans . Hann hefur mikinn áhuga á að því að vernda friðhelgi neytenda á netinu og í öllu því sem þar er á seyði og ég tel að þetta sé rödd sem verði að heyrast innan stjórnar Neytendasamtakanna og að hún þurfi að að vera vakandi fyrir þessum málaflokki . Þórey Anna Matthíasdóttir Reynslubolti í félagsmálum sem hefur komið víða við í 30 ár . Hún sat m.a. sem formaður Ábyrgðasjóðs Launa í 4 ár eftir hrun og er settur formaður þar núna , auk þess sem hún situr í menningar - og ferðamálanefnd Hafnarfjarðar , og er i trúnaðarráði Leiðsagnarfélags Leiðsögumanna og gjaldkeri stjórnar Landvarðafélags Íslands . Þetta er ekki tæmandi listi , en ljóst er að það væri fengur af henni í stjórn NS . Vilhjálmur Bjarnason ( ekki fjárfestir ) Síðast en síst , Vilhjálmur , fyrrverandi formaður HH og núverandi varaformaður HH . Það eru fáir sem hafa staðið jafn vel og lengi í baráttu fyrir neytendur . Þekking hans og reynsla er ómetanleg og að öðrum ólöstuðum , er enginn sem ég vil frekar hafa með mér á erfiða fundi eða þegar barátta harðnar og hugsa þarf nýjar leiðir . Er í stjórn HH . Ég ítreka að það er mikið af góðu fólki að bjóða sig fram sem ég hef ekki haft tök á að kynnast . Þeim sem hér eru nefndir hef ég kynnst , sumum mjög vel en öðrum minna , og veit því hvers ég get vænst af þeim og það skiptir máli í þeim verkefnum sem framundan eru . Að lokum , skráningu í félagið og á þingið auk greiðslu félagsgjalds lýkur á laugardaginn , þann 20. október . Ég hvet þig til að skrá þig í samtökin OG á þingið til að hafa áhrif á stöðu neytenda , sem erum við öll , á Íslandi til næstu ára . Kærar þakkir til ykkar sem lásuð hingað , Ásthildur Lóa Þórsdóttirkennari og formaður Hagsmunsamtaka heimilanna ásamt því að vera frambjóðandi til formanns Neytendasamtakanna .